EASTWอ้อนขึ้นค่าน้ำ8%สู้ยอดขายลด
EASTW แบกต้นทุนไม่ไหว จ่อขึ้นค่าน้ำ 8% ปีหน้า
31 ส.ค. 2554

EASTW แบกต้นทุนไม่ไหว จ่อขึ้นค่าน้ำ 8% ปีหน้า 
ส่วนปีนี้หั่นเป้ารายได้โตลดลงเกือบครึ่ง หาพันธมิตรร่วมทุนขยะบำบัดน้ำเสีย
นายเจริญสุข วรพรรณโสภาค รองกรรมการผู้อำนวยการใหญ่ สายปฏิบัติการ บริษัท จัดการและพัฒนาทรัพยากรน้ำภาคตะวันออก (EASTW) เปิดเผยว่า ตั้งแต่วันที่ 1 ม.ค. 2555 เป็นต้นไป บริษัทจะปรับขึ้นราคาน้ำดิบอีก 8% จากปัจจุบันอยู่ที่ 9.25 บาทต่อลูกบาศก์เมตร เนื่องจากแบกรับต้นทุนไม่ไหว ทั้งเรื่องค่าไฟที่เพิ่มขึ้นและเงินลงทุนเพื่อวางระบบท่อส่งน้ำ หลังจากไม่ได้ขึ้นค่าน้ำมา 2 ปี 
ด้านผลการดำเนินงานปีนี้ บริษัทได้ลดเป้ารายได้และปริมาณการใช้น้ำเหลือโตขึ้นเพียง 6-10% ไม่ถึงเป้าหมายเติบโต 12% จากปีก่อน เนื่องจากฝนตกมากทำให้ความต้องการใช้น้ำอุตสาหกรรมลดลง
สำหรับการแก้ปัญหาในระยะยาว บริษัทจะเพิ่มมูลค่าน้ำดิบด้วยการผลิตผ่านกระบวนการกรองเพื่อรองรับ 3 นิคมอุตสาหกรรมที่จะเกิดขึ้นในปี 2556 คือ ไออาร์พีซี ซีพี และโรจนะ ทำให้บริษัทสามารถขายน้ำในราคาสูงถึง 14 บาทต่อลูกบาศก์เมตร และมีอัตรากำไรขั้นต้นที่เพิ่มขึ้นด้วย 
ขณะเดียวกันอุตสาหกรรมปิโตรเคมีจะเติบโตลดลง บริษัทคาดว่าในช่วง 5 ปี (2555-2559) ปริมาณการใช้น้ำและรายได้จะโตเฉลี่ยปีละ 3.5% แต่บริษัทพยายามหาพันธมิตรเพื่อร่วมลงทุนในธุรกิจบำบัดน้ำเสียและกำจัดขยะ พร้อมซื้อหุ้นธุรกิจประปาในต่างประเทศ